Tariq Ali
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Tariq Ali er en pakistansk-britisk forfatter og politisk aktivist. Bøkene og artiklene hans er gjennomgående preget av et sterkt engasjement for fattige og svake, som han mener blir utnyttet av maktpersoner og av vestlige lands kapitalisme.
Biografi Ali ble født i Lahore, Punjab i Britisk India (senere del av Pakistan). I tenårene ble Ali politisk aktiv på venstresiden i pakistansk politikk. Siden de fryktet at han kunne bli arrestert, sendte foreldrene ham til Storbritannia, der han studerte ved Oxford University. Han har vært bosatt i Storbritannia siden 1960-årene. Han bor i Camden, London, sammen med sin partner Susan Watkins. Watkins er redaktør for tidsskriftet New Left Review, som Ali lenge har vært assosiert med. Forfatterskap Alis første bøker handler om hans radikale politiske engasjement, som kommer tydelig til uttrykk blant annet i Pakistan: Military Rule or People's Power (1970) og i selvbiografien Street Fighting Years: An Autobiography of the Sixties (1987). Han ble tidlig kritisk til amerikansk utenrikspolitikk og protesterte energisk mot Vietnamkrigen, men også mot USAs relasjoner til Pakistan og Israel. Samtidig ble han også kritisk til varianter av sosialisme. Romanen Redemption (1990) skildrer med overdådig satire venstresidens forskjellige svakheter i kjølvannet av Sovjetunionens oppløsning. Alis posisjon som venstreradikal forfatter og aktivist ble styrket gjennom kontakt, og delvis samarbeid, med artister som John Lennon og forfattere som Edward Said. I 2005 utgav han boken Conversations with Edward Said; kombinert med andre publikasjoner styrket dette Alis posisjon i postkoloniale studier. Ali er også kjent for dokumentarfilmer og skuespill, for eksempel Iranian Nights (1989), som er et stykke om fatwaen den indisk-britiske forfatteren Salman Rushdie ble utsatt for etter at Rushdie hadde utgitt romanen Sataniske vers i 1988. Et hovedtema er forholdet mellom muslimsk og vestlig kultur, og Ali er en kritiker av politisert religion. Synspunktene sine presenterer han blant annet i tidsskriftet New Left Review og i bøker som The Clash of Fundamentalisms: Crusades, Jihads and Modernity (2002; norsk oversettelse Fundamentalismenes kamp. Korstog, hellig krig og det moderne, 2005). Mens Clash of Fundmentalisms plasserer hendelsene under terrorangrepet 9. september 2001 i et historisk perspektiv, kritiserer Bush in Babylon: The Recolonialisation of Iraq (2003) den amerikanske invasjonen av Irak i 2003, ledet av den amerikanske presidenten George W. Bush. Kombinert med å være en produktiv forfatter har Ali fortsatt sitt politiske engasjement på venstresiden. I 2020 deltok han i et tribunal organisert av den venstreorienterte "Progressive International", som undersøkte påståtte amerikanske krigsforbrytelser etter år 2000. I 2020 ble det offentlig kjent at Ali var blitt overvåket av britiske myndigheter gjennom flere tiår. Flere verker  Shadows of the Pomegranate Tree (1992)  The Book of Saladin (1998)  The Stone Woman (2000) Trotsky for Beginners (1980)  Can Pakistan Survive? The Death of a State (1983)  The Nehrus and the Gandhis: An Indian Dynasty (1985)  Revolution from Above: Where Is the Soviet Union Going? (1988)  Masters of the Universe: NATO's Balkan Crusade (2000)  The Duel: Pakistan on the Flight Path of American Power (2009) The Nehrus and the Gandhis (1985; norsk oversettelse Et indisk dynasti : familiene Nehru og Gandhi, samme år) sammen med Thorvald Steen: Ørkenstormer : skuespill = Desert storms (skuespill, 2010) Les mer i Store norske leksikon Storbritannias litteratur Teater i Storbritannia Pakistans engelskspråklige litteratur Pakistans historie Eksterne lenker Ali i British Council: Literature  A life in writing: Tariq Ali (The Guardian, 2010) Alis artikler i New Left Review Alis artikler i The Guardian Alis bøker i Open Library  Ali på norsk: bøker i Nasjonalbiblioteket (delvis begrenset tilgang)